กฎกระทรวงการขออนุญาตและการอนุญาตทำการประมงพาณิชย์ พ.ศ. 2567
วันที่ประกาศ: 2024-03-27

content: กฎกระทรวง การขออนุญาตและการอนุญาตทำการประมงพาณิชย์ พ.ศ. ๒๕๖๗
content: อาศัยอำนาจตามความในมาตรา ๖ วรรคหนึ่ง และมาตรา ๗ วรรคหนึ่ง แห่งพระราชกำหนดการประมง พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้
sectionNo: 1
content: ข้อ ๑ ให้ยกเลิกกฎกระทรวงการขออนุญาตและการอนุญาตทำการประมงพาณิชย์ พ.ศ. ๒๕๖๒
sectionNo: 2
content: ข้อ ๒ ในกฎกระทรวงนี้ “ใบอนุญาต” หมายความว่า ใบอนุญาตทำการประมงพาณิชย์
sectionNo: 3
content: ข้อ ๓ ให้อธิบดีกำหนดระยะเวลาที่จะให้ผู้ประสงค์ทำการประมงพาณิชย์มายื่นคำขอรับใบอนุญาต โดยประกาศในราชกิจจานุเบกษาล่วงหน้าก่อนกำหนดเวลาดังกล่าวไม่น้อยกว่าสิบห้าวัน ผู้ใดไม่ได้ยื่นคำขอรับใบอนุญาตภายในระยะเวลาที่กำหนดตามวรรคหนึ่ง ให้ถือว่าผู้นั้นสละสิทธิในการขอรับใบอนุญาต
sectionNo: 3
content: เมื่อได้มีการออกใบอนุญาตให้แก่ผู้ขอรับใบอนุญาตตามระยะเวลาที่กำหนดไว้ในวรรคหนึ่งแล้ว หากปรากฏว่าขีดความสามารถในการทำการประมงและปริมาณผลิตผลสูงสุดของสัตว์น้ำที่สามารถทำการประมงอย่างยั่งยืนตามที่กำหนดไว้ในแผนบริหารจัดการการประมง ยังสามารถออกใบอนุญาตเพิ่มเติมได้
sectionNo: 3
content: อธิบดีอาจประกาศให้ผู้ประสงค์ทำการประมงพาณิชย์มายื่นคำขอรับใบอนุญาตเพิ่มเติมภายในระยะเวลาที่กำหนดได้ โดยให้นำความในวรรคสองมาใช้บังคับด้วยโดยอนุโลม
sectionNo: 4
content: ข้อ ๔ ผู้ใดประสงค์จะทำการประมงพาณิชย์ ให้ยื่นคำขอรับใบอนุญาตต่ออธิบดีหรือผู้ซึ่งอธิบดีมอบหมาย พร้อมด้วยเอกสารหรือหลักฐานตามที่ระบุไว้ในแบบคำขอ
sectionNo: 5
content: ข้อ ๕ เมื่อได้รับคำขอรับใบอนุญาตแล้ว ให้พนักงานเจ้าหน้าที่ออกใบรับคำขอให้แก่ผู้ขอรับใบอนุญาต และดำเนินการตรวจสอบความถูกต้องและครบถ้วนของคำขอรับใบอนุญาต และเอกสารหรือหลักฐาน กรณีที่คำขอรับใบอนุญาต เอกสารหรือหลักฐานไม่ถูกต้องหรือไม่ครบถ้วน ให้บันทึกความบกพร่องนั้นไว้
sectionNo: 5
content: และแจ้งให้ผู้ขอรับใบอนุญาตแก้ไขเพิ่มเติมคำขอรับใบอนุญาตหรือจัดส่งเอกสารหรือหลักฐานให้ถูกต้องและครบถ้วนภายในระยะเวลาที่กำหนด ในกรณีที่การยื่นขอรับใบอนุญาตมิได้กระทำโดยวิธีการทางอิเล็กทรอนิกส์ ให้พนักงานเจ้าหน้าที่และผู้ขอรับใบอนุญาตลงนามไว้ในบันทึกนั้นด้วย ทั้งนี้
sectionNo: 5
content: แบบบันทึกการตรวจคำขอและเอกสารประกอบคำขอ ให้เป็นไปตามที่อธิบดีประกาศกำหนด กรณีที่ผู้ขอรับใบอนุญาตไม่แก้ไขเพิ่มเติมคำขอรับใบอนุญาตหรือไม่จัดส่งเอกสารหรือหลักฐานให้ถูกต้องและครบถ้วนภายในระยะเวลาตามวรรคสอง ให้ถือว่าผู้ขอรับใบอนุญาตไม่ประสงค์จะดำเนินการต่อ และให้จำหน่ายเรื่องออกจากสารบบ
sectionNo: 5
content: แล้วให้พนักงานเจ้าหน้าที่แจ้งเป็นหนังสือให้ผู้ขอรับใบอนุญาตทราบ
sectionNo: 6
content: ข้อ ๖ การอนุญาตให้ทำการประมงพาณิชย์ ให้พิจารณาตามหลักเกณฑ์ ดังต่อไปนี้ (๑) ผู้ขอรับใบอนุญาตต้องมีสิทธิทำการประมงตามกฎหมายว่าด้วยสิทธิการประมงในเขตการประมงไทย (๒) ผู้ขอรับใบอนุญาตต้องไม่มีลักษณะต้องห้ามตามมาตรา ๓๙ (๓) ผู้ขอรับใบอนุญาตต้องมีกรรมสิทธิ์หรือสิทธิครอบครองในเรือประมงที่จะทำการประมงพาณิชย์
sectionNo: 6
content: (๔) เรือประมงต้องไม่อยู่ในบัญชีรายชื่อเรือประมงที่ทำการประมง โดยไม่ชอบด้วยกฎหมายตามที่อธิบดี คณะกรรมการมาตรการทางปกครอง หรือรัฐมนตรีประกาศตามมาตรา ๙๔ วรรคสอง มาตรา ๑๑๓ (๔) หรือมาตรา ๑๑๖ แล้วแต่กรณี (๕) เรือประมงต้องเป็นเรือที่มีขนาดตั้งแต่สิบตันกรอสขึ้นไป
sectionNo: 6
content: หรือเป็นเรือที่ใช้เครื่องยนต์มีกำลังแรงม้าถึงขนาดที่รัฐมนตรีประกาศกำหนด หรือเป็นเรือที่มีหรือใช้เครื่องมือทำการประมงตามประเภท วิธี จำนวนแรงงานที่ใช้ หรือลักษณะการทำการประมงตามที่รัฐมนตรีประกาศกำหนด (๖) กรณีที่เรือประมงเป็นเรือประมงไทย ต้องเป็นเรือประมงที่จดทะเบียนเป็นเรือไทยตามกฎหมายว่าด้วยเรือไทย
sectionNo: 6
content: หรือกรณีที่เรือประมงมิใช่เรือประมงไทย ต้องเป็นเรือประมงที่จดทะเบียนตามกฎหมายของรัฐเจ้าของธงซึ่งสามารถใช้ทำการประมงในเขตการประมงไทยตามกฎหมายว่าด้วยสิทธิการประมงในเขตการประมงไทย ทั้งนี้ ต้องมีหมายเลขไอเอ็มโอสำหรับเรือที่มีลักษณะตามที่องค์การทางทะเลระหว่างประเทศ (International Maritime Organization)
sectionNo: 6
content: กำหนด (๗) เครื่องมือทำการประมงที่จะขออนุญาตใช้ทำการประมงต้องไม่เป็นเครื่องมือทำการประมงที่ห้ามใช้ทำการประมง หรือทำการประมงได้ตามเงื่อนไขที่กำหนดตามมาตรา ๖๗ มาตรา ๖๘ และมาตรา ๖๙ หรือตามมาตรา ๗๑ (๑) แล้วแต่กรณี (๘)
sectionNo: 6
content: เรือประมงมีการติดตั้งระบบติดตามเรือประมงตามหลักเกณฑ์และวิธีการที่อธิบดีประกาศกำหนดตามมาตรา ๘๑ (๑)
sectionNo: 7
content: ข้อ ๗ การพิจารณาออกใบอนุญาตนอกจากพิจารณาตามหลักเกณฑ์ที่กำหนดไว้ในข้อ ๖ แล้ว ให้อธิบดีหรือผู้ซึ่งอธิบดีมอบหมายออกใบอนุญาต ให้เป็นไปตามแนวทางในการออกใบอนุญาตทำการประมงตามมาตรา ๒๔ (๑)
sectionNo: 7
content: ให้อธิบดีหรือผู้ซึ่งอธิบดีมอบหมายมีหนังสือแจ้งผลการพิจารณาไปยังผู้ขอรับใบอนุญาตภายในสามสิบวันนับแต่วันสิ้นสุดระยะเวลาที่ให้ผู้ประสงค์ทำการประมงพาณิชย์มายื่นคำขอรับใบอนุญาต ในกรณีที่มีคำสั่งอนุญาต
sectionNo: 7
content: ให้แจ้งผู้ขอรับใบอนุญาตมาชำระค่าธรรมเนียมใบอนุญาตและค่าอากรใบอนุญาตให้ใช้เครื่องมือทำการประมงภายในระยะเวลาที่กำหนด และในกรณีที่มีคำสั่งไม่อนุญาตให้แสดงเหตุผลและสิทธิอุทธรณ์ไว้ในหนังสือแจ้งผลการพิจารณาด้วย ระยะเวลาการชำระค่าธรรมเนียมและค่าอากรใบอนุญาตที่กำหนดไว้ในคำสั่งอนุญาตตามวรรคสามอาจขยายอีกได้
sectionNo: 7
content: ถ้าผู้ขอรับใบอนุญาตมีคำขอพร้อมทั้งแจ้งเหตุผลความจำเป็นต่อพนักงานเจ้าหน้าที่ก่อนครบกำหนดระยะเวลาดังกล่าว แต่พนักงานเจ้าหน้าที่จะพิจารณาอนุญาตให้ขยายระยะเวลาออกไปอีกได้ไม่เกินเก้าสิบวัน หากพ้นกำหนดระยะเวลาการชำระค่าธรรมเนียมและค่าอากรใบอนุญาตตามวรรคสามหรือวรรคสี่ แล้วแต่กรณี
sectionNo: 7
content: ผู้ขอรับใบอนุญาตไม่ชำระค่าธรรมเนียมและค่าอากรให้ครบถ้วน ให้ถือว่าผู้ขอรับใบอนุญาตไม่ประสงค์จะดำเนินการต่อ และให้จำหน่ายเรื่องออกจากสารบบ การออกใบอนุญาต ให้ออกสำหรับเรือประมงแต่ละลำ และต้องระบุประเภท ชนิด ขนาด และจำนวนของเครื่องมือทำการประมงที่ได้รับอนุญาตให้ใช้ทำการประมง และพื้นที่การทำการประมง
sectionNo: 7
content: รวมทั้งปริมาณสัตว์น้ำสูงสุดที่อนุญาตให้ทำการประมง หรือห้วงเวลาที่กำหนดให้ทำการประมงได้ไว้ในใบอนุญาตด้วย
sectionNo: 8
content: ข้อ ๘ เมื่อผู้ขอรับใบอนุญาตได้ชำระค่าธรรมเนียมใบอนุญาตและค่าอากรใบอนุญาต ให้ใช้เครื่องมือทำการประมงตามอัตราที่กำหนด ให้อธิบดีหรือผู้ซึ่งอธิบดีมอบหมายออกใบอนุญาตให้แก่ผู้ขอรับใบอนุญาต โดยผู้รับใบอนุญาตต้องจัดทำเครื่องหมายประจำเรือประมง ตามหลักเกณฑ์และวิธีการที่อธิบดีประกาศกำหนดตามมาตรา ๘๑ (๔)
sectionNo: 9
content: ข้อ ๙ ในกรณีที่คณะกรรมการกำหนดปริมาณสูงสุดของสัตว์น้ำที่จะทำการประมงในน่านน้ำไทยตามมาตรา ๑๙ (๖) ใหม่ ในระหว่างที่ใบอนุญาตยังไม่สิ้นอายุ
sectionNo: 9
content: ให้อธิบดีประกาศกำหนดห้วงเวลาที่กำหนดให้ทำการประมงได้หรือปริมาณสัตว์น้ำสูงสุดที่อนุญาตให้ทำการประมงของใบอนุญาตที่ได้ออกไปแล้วให้สอดคล้องกับปริมาณสัตว์น้ำสูงสุดตามที่คณะกรรมการกำหนดใหม่
sectionNo: 9
content: และกำหนดระยะเวลาให้ผู้ได้รับใบอนุญาตนำใบอนุญาตมาแก้ไขโดยประกาศในราชกิจจานุเบกษาล่วงหน้าก่อนกำหนดเวลาดังกล่าวไม่น้อยกว่าสิบห้าวัน ในกรณีที่ผู้รับใบอนุญาตไม่นำใบอนุญาตมาแก้ไขภายในระยะเวลาที่กำหนดตามวรรคหนึ่ง ห้ามมิให้ผู้รับใบอนุญาตออกทำการประมงจนกว่าจะนำใบอนุญาตมาแก้ไขให้ถูกต้อง
sectionNo: 10
content: ข้อ ๑๐ ผู้รับใบอนุญาตผู้ใดประสงค์จะแก้ไขรายการในใบอนุญาต ให้ยื่นคำขอต่ออธิบดีหรือผู้ซึ่งอธิบดีมอบหมาย พร้อมด้วยเอกสารหรือหลักฐานตามที่ระบุไว้ในแบบคำขอและให้นำความในข้อ ๕ มาใช้บังคับแก่การขอแก้ไขรายการในใบอนุญาตด้วยโดยอนุโลม
sectionNo: 11
content: ข้อ ๑๑ การแก้ไขรายการในใบอนุญาตตามข้อ ๑๐ ให้กระทำได้เฉพาะกรณี ดังต่อไปนี้ (๑) แก้ไขรายการให้สอดคล้องกับข้อมูลที่ปรากฏในหลักฐานทางทะเบียนของหน่วยงานที่เกี่ยวข้อง (๒) แก้ไขรายการเรือประมงที่ได้รับอนุญาตให้ใช้ทำการประมงโดยนำเรือประมงลำอื่นมาทดแทน (๓) แก้ไขรายการเครื่องมือทำการประมง (๔)
sectionNo: 11
content: แก้ไขรายการพื้นที่การทำการประมง (๕) แก้ไขรายการห้วงเวลาที่กำหนดให้ทำการประมงได้หรือปริมาณสัตว์น้ำสูงสุดที่อนุญาตให้ทำการประมง
sectionNo: 12
content: ข้อ ๑๒ การอนุญาตให้แก้ไขรายการในใบอนุญาต ให้พิจารณาตามหลักเกณฑ์ ดังต่อไปนี้ (๑) การแก้ไขรายการในใบอนุญาตตามข้อ ๑๑ (๑) ในกรณีที่เป็นการแก้ไขขนาดของเรือซึ่งมีผลต่อการเปลี่ยนแปลงประสิทธิภาพในการทำการประมง ให้แก้ไขห้วงเวลาที่กำหนดให้ทำการประมงได้ให้สอดคล้องกับประสิทธิภาพในการทำการประมงที่เปลี่ยนแปลงไป
sectionNo: 12
content: แต่ห้ามมิให้แก้ไขปริมาณสัตว์น้ำสูงสุดที่อนุญาตให้ทำการประมงตามที่ระบุไว้ในใบอนุญาตและกรณีที่ผู้รับใบอนุญาตต้องชำระค่าธรรมเนียมเพิ่มขึ้น เมื่อผู้รับใบอนุญาตได้ชำระค่าธรรมเนียมแล้ว ให้พนักงานเจ้าหน้าที่ดำเนินการแก้ไขรายการในใบอนุญาตเดิม และแจ้งให้ผู้รับใบอนุญาตเปลี่ยนแปลงเครื่องหมายประจำเรือประมง
sectionNo: 12
content: ให้เป็นไปตามหลักเกณฑ์และวิธีการที่อธิบดีประกาศกำหนดตามมาตรา ๘๑ (๔) (๒) การแก้ไขรายการในใบอนุญาตตามข้อ ๑๑ (๒) ให้กระทำได้ เมื่อ (ก) กรณีเป็นการปรับปรุงเรือเพื่อให้ได้มาตรฐานความปลอดภัยในด้านการจัดสวัสดิภาพให้แก่คนประจำเรือตามกฎหมายว่าด้วยการคุ้มครองแรงงานในงานประมง (ข)
sectionNo: 12
content: เป็นกรณีเรือประมงที่ได้รับใบอนุญาตให้ใช้ทำการประมงจมหรือไฟไหม้อันเป็นเหตุให้ถูกเพิกถอนทะเบียนเรือไทย หรือชำรุดทรุดโทรมจนไม่สามารถทำการประมงได้ตามปกติ ทั้งนี้ กรณีการทดแทนเรือประมงที่ถูกเพิกถอนทะเบียนเรือไทย
sectionNo: 12
content: ให้ยื่นคำขอแก้ไขรายการเรือประมงภายในเก้าสิบวันนับแต่วันที่นายทะเบียนเรือเพิกถอนทะเบียนเรือไทยนั้น (ค) เรือประมงที่จะนำมาทดแทนต้องเป็นเรือที่จดทะเบียนตามกฎหมายว่าด้วยเรือไทย และต้องมีลักษณะตามที่กำหนดไว้ในข้อ ๖ (๔) (๕) (๖) และ (๗)
sectionNo: 12
content: และให้แก้ไขห้วงเวลาที่กำหนดให้ทำการประมงได้ให้สอดคล้องกับประสิทธิภาพในการทำการประมงที่เปลี่ยนแปลงไป แต่ห้ามมิให้แก้ไขปริมาณสัตว์น้ำสูงสุดที่อนุญาตให้ทำการประมงตามที่ระบุไว้ในใบอนุญาต ทั้งนี้ ประสิทธิภาพในการทำการประมงของเรือตามชนิดของเครื่องมือทำการประมง ให้เป็นไปตามหลักเกณฑ์ที่อธิบดีประกาศกำหนด
sectionNo: 12
content: (ง) เจ้าของเรือต้องดำเนินการกับเรือประมงลำเดิมที่ได้รับใบอนุญาตโดยการแยกชิ้นส่วนหรือทำลายเรือ เปลี่ยนประเภทเรือ โอนกรรมสิทธิ์เรือให้กับบุคคลซึ่งไม่ต้องด้วยลักษณะที่จะถือกรรมสิทธิ์เรือไทยตามกฎหมายว่าด้วยเรือไทย หรือดำเนินการเพื่อให้นายทะเบียนเรือเพิกถอนทะเบียนเรือไทยนั้น
sectionNo: 12
content: ให้เสร็จสิ้นก่อนที่จะมีคำสั่งอนุญาตให้แก้ไขรายการในใบอนุญาต (๓) การแก้ไขรายการในใบอนุญาตตามข้อ ๑๑ (๓) ให้แก้ไขได้ในกรณีที่เป็นการเพิ่มหรือเปลี่ยนแปลงประเภท ชนิด ขนาด และจำนวนของเครื่องมือทำการประมง โดยการดำเนินการเช่นว่านี้ต้องคำนึงถึงปริมาณสัตว์น้ำสูงสุดที่สามารถทำการประมงได้อย่างยั่งยืน ทั้งนี้
sectionNo: 12
content: ตามหลักเกณฑ์ที่อธิบดีประกาศกำหนด (๔) การแก้ไขรายการในใบอนุญาตตามข้อ ๑๑ (๔) ให้แก้ไขได้ในกรณีที่ผู้รับใบอนุญาตไม่สามารถทำการประมงในพื้นที่ที่ระบุไว้ในใบอนุญาตได้
sectionNo: 12
content: โดยขนาดของเรือและเครื่องมือทำการประมงที่จะอนุญาตให้มีการเปลี่ยนพื้นที่การทำการประมงต้องไม่มีผลกระทบต่อปริมาณสัตว์น้ำสูงสุดที่สามารถทำการประมงได้อย่างยั่งยืนในพื้นที่ที่ผู้ขออนุญาตประสงค์จะไปทำการประมง ทั้งนี้ ตามหลักเกณฑ์ที่อธิบดีประกาศกำหนด (๕) การแก้ไขรายการในใบอนุญาตตามข้อ ๑๑ (๕) ให้กระทำได้
sectionNo: 12
content: เมื่อ (ก) แก้ไขห้วงเวลาที่กำหนดให้ทำการประมงได้หรือปริมาณสัตว์น้ำสูงสุดที่อนุญาตให้ทำการประมงของใบอนุญาตที่ได้ออกไปแล้วให้สอดคล้องกับการกำหนดปริมาณสัตว์น้ำสูงสุดที่สามารถทำการประมงได้ตามที่อธิบดีประกาศกำหนด (ข) เป็นกรณียกสิทธิทำการประมงไปให้ผู้รับใบอนุญาตรายอื่น
sectionNo: 12
content: ให้ยกสิทธิได้เฉพาะผู้รับใบอนุญาตในชนิดเครื่องมือทำการประมงที่จับสัตว์น้ำในกลุ่มเดียวกันตามที่อธิบดีประกาศกำหนดและพื้นที่ที่ทำการประมงต้องเป็นพื้นที่เดียวกัน และกรณีที่ผู้ยกสิทธิทำการประมงถูกพักใช้ใบอนุญาต ให้หักปริมาณสัตว์น้ำที่มีสิทธิทำการประมงในระหว่างที่ถูกพักใช้ใบอนุญาตออก
sectionNo: 12
content: โดยให้อธิบดีหรือผู้ซึ่งอธิบดีมอบหมายพิจารณานำเอาปริมาณสัตว์น้ำที่ได้รับการจัดสรรในเรือประมงของผู้ยกสิทธิมาคำนวณเพื่อกำหนดห้วงเวลาที่กำหนดให้ทำการประมงได้ใหม่ และแก้ไขรายการในใบอนุญาตของผู้ยกสิทธิและผู้รับสิทธิให้สอดคล้องกับห้วงเวลาที่กำหนดให้ทำการประมงได้ใหม่ ทั้งนี้
sectionNo: 12
content: ให้นำปริมาณสัตว์น้ำที่ได้รับการยกสิทธิมาคำนวณเพื่อกำหนดห้วงเวลาที่กำหนดให้ทำการประมงได้ที่เปลี่ยนแปลงไปของใบอนุญาตที่ขอแก้ไขทุกฉบับ โดยห้วงเวลาที่กำหนดให้ทำการประมงได้ที่เปลี่ยนแปลงไปให้กำหนดไว้ในเงื่อนไขท้ายใบอนุญาต
sectionNo: 13
content: ข้อ ๑๓ ในกรณีที่มีคำสั่งอนุญาตให้แก้ไขรายการในใบอนุญาตตามข้อ ๑๒ ให้อธิบดีหรือผู้ซึ่งอธิบดีมอบหมายแจ้งให้ผู้รับใบอนุญาตทราบ และให้นำความในข้อ ๗ มาใช้บังคับแก่การแก้ไขรายการในใบอนุญาตด้วยโดยอนุโลม เมื่อผู้รับใบอนุญาตได้ชำระค่าธรรมเนียมหรือค่าอากรครบถ้วนแล้ว แล้วแต่กรณี
sectionNo: 13
content: ให้อธิบดีหรือผู้ซึ่งอธิบดีมอบหมายออกใบอนุญาตใหม่แทนใบอนุญาตเดิม ใบอนุญาตฉบับใหม่ ให้ใช้เลขที่ของใบอนุญาตเดิม อายุใบอนุญาตและเงื่อนไขในใบอนุญาต ให้เป็นไปตามใบอนุญาตเดิม และเมื่อได้ออกใบอนุญาตใหม่แล้ว ให้ใบอนุญาตเดิมเป็นอันใช้ไม่ได้ ในกรณีที่มีคำสั่งไม่อนุญาตให้แก้ไขรายการในใบอนุญาต
sectionNo: 13
content: ให้แสดงเหตุผลและสิทธิอุทธรณ์ไว้ในหนังสือแจ้งผลการพิจารณาด้วย
sectionNo: 14
content: ข้อ ๑๔ ในกรณีที่การแก้ไขรายการในใบอนุญาตจะต้องมีการเปลี่ยนแปลงเครื่องหมายประจำเรือประมง ให้พนักงานเจ้าหน้าที่แจ้งให้ผู้รับใบอนุญาตไปดำเนินการจัดทำเครื่องหมายประจำเรือประมงตามหลักเกณฑ์และวิธีการที่อธิบดีประกาศกำหนดตามมาตรา ๘๑ (๔)
sectionNo: 15
content: ข้อ ๑๕ ผู้ใดประสงค์จะขอรับโอนใบอนุญาต ให้ยื่นคำขอรับโอนใบอนุญาตต่ออธิบดีหรือผู้ซึ่งอธิบดีมอบหมาย พร้อมด้วยเอกสารหรือหลักฐานตามที่ระบุไว้ในแบบคำขอ และให้นำความในข้อ ๕ มาบังคับใช้แก่การขอรับโอนใบอนุญาตด้วยโดยอนุโลม
sectionNo: 16
content: ข้อ ๑๖ การโอนใบอนุญาตตามข้อ ๑๕ ให้กระทำได้ ๓ วิธี ดังต่อไปนี้ (๑) การโอนใบอนุญาตกรณีที่มีการโอนกรรมสิทธิ์ในเรือประมงให้แก่บุคคลอื่น (๒) การโอนใบอนุญาตกรณีที่ผู้รับใบอนุญาตตาย (๓) การโอนใบอนุญาตในลักษณะควบรวมปริมาณสัตว์น้ำ
sectionNo: 17
content: ข้อ ๑๗ การอนุญาตให้โอนใบอนุญาตตามข้อ ๑๖ (๑) และ (๒) ให้พิจารณาตามหลักเกณฑ์ ดังต่อไปนี้ (๑) ผู้ขอรับโอนใบอนุญาตต้องมีสิทธิทำการประมงตามกฎหมายว่าด้วยสิทธิการประมงในเขตการประมงไทย (๒) ผู้ขอรับโอนใบอนุญาตและเรือประมงที่จะขอรับโอนใบอนุญาตจะต้องมีคุณสมบัติและไม่มีลักษณะต้องห้ามตามที่กำหนดไว้ในมาตรา ๔๔
sectionNo: 17
content: (๓) ผู้ขอรับโอนใบอนุญาตจะต้องแสดงคำสั่งศาลแต่งตั้งให้เป็นผู้จัดการมรดกหรือเอกสารแสดงว่าได้รับการยินยอมจากทายาทพร้อมแสดงใบมรณบัตร กรณีที่ผู้รับใบอนุญาตตาย
sectionNo: 18
content: ข้อ ๑๘ การอนุญาตให้โอนใบอนุญาตตามข้อ ๑๖ (๓) ให้พิจารณาตามหลักเกณฑ์ ดังต่อไปนี้ (๑) ผู้ขอรับโอนใบอนุญาตและเรือประมงต้องมีคุณสมบัติและไม่มีลักษณะต้องห้ามตามที่กำหนดไว้ในข้อ ๑๗ (๑) และ (๒) (๒)
sectionNo: 18
content: ผู้โอนใบอนุญาตและผู้รับโอนใบอนุญาตต้องได้รับใบอนุญาตทำการประมงโดยใช้ชนิดเครื่องมือทำการประมงที่จับสัตว์น้ำในกลุ่มเดียวกัน ตามที่อธิบดีประกาศกำหนดและพื้นที่ที่ทำการประมงต้องเป็นพื้นที่เดียวกัน (๓) เจ้าของเรือที่รับโอนใบอนุญาตต้องดำเนินการกับเรือประมงลำเดิมหรือเรือประมงของผู้โอนใบอนุญาต
sectionNo: 18
content: โดยการแยกชิ้นส่วนหรือทำลายเรือ เปลี่ยนประเภทเรือ โอนกรรมสิทธิ์เรือให้กับบุคคลซึ่งไม่ต้องด้วยลักษณะที่จะถือกรรมสิทธิ์เรือไทยตามกฎหมายว่าด้วยเรือไทย หรือดำเนินการเพื่อให้นายทะเบียนเรือเพิกถอนทะเบียนเรือไทยนั้น ให้เสร็จสิ้นก่อนที่จะมีคำสั่งอนุญาตให้รับโอนปริมาณสัตว์น้ำที่ควบรวม
sectionNo: 18
content: ในการพิจารณาตามวรรคหนึ่ง ให้อธิบดีหรือผู้ซึ่งอธิบดีมอบหมายนำเอาปริมาณสัตว์น้ำที่ได้รับการจัดสรรของเรือประมงที่นำมาควบรวมมาคำนวณเพื่อกำหนดห้วงเวลาที่กำหนดให้ทำการประมงได้ใหม่ และหากเจ้าของเรือประมงหรือผู้โอนใบอนุญาตทำการประมงถูกพักใช้ใบอนุญาต
sectionNo: 18
content: ให้หักปริมาณสัตว์น้ำที่มีสิทธิทำการประมงในระหว่างที่ถูกพักใช้ใบอนุญาตออก
sectionNo: 19
content: ข้อ ๑๙ ในกรณีที่ปรากฏว่า ภายหลังจากการโอนใบอนุญาตในลักษณะควบรวมปริมาณสัตว์น้ำยังมีปริมาณสัตว์น้ำคงเหลือจากการดำเนินการดังกล่าว ผู้รับโอนใบอนุญาตสามารถนำเอาปริมาณสัตว์น้ำคงเหลือไปควบรวมปริมาณสัตว์น้ำให้กับเรือประมงลำอื่นได้อีก
sectionNo: 19
content: โดยให้โอนได้เฉพาะผู้ได้รับใบอนุญาตในชนิดเครื่องมือทำการประมงที่จับสัตว์น้ำในกลุ่มเดียวกันตามที่อธิบดีประกาศกำหนด และพื้นที่ที่ทำการประมงต้องเป็นพื้นที่เดียวกัน โดยให้นำเอาปริมาณสัตว์น้ำคงเหลือที่จะขอรับโอนมาคำนวณเพื่อกำหนดห้วงเวลาที่กำหนดให้ทำการประมงได้ใหม่
sectionNo: 19
content: โดยผู้ขอรับโอนใบอนุญาตต้องยื่นคำขอรับโอนปริมาณสัตว์น้ำที่คงเหลืออยู่ต่ออธิบดีหรือผู้ซึ่งอธิบดีมอบหมาย พร้อมด้วยเอกสารหรือหลักฐานตามที่ระบุไว้ในแบบคำขอ และให้นำความข้อ ๕ มาใช้บังคับแก่การขอรับโอนใบอนุญาตด้วยโดยอนุโลม
sectionNo: 19
content: ให้อธิบดีหรือผู้ซึ่งอธิบดีมอบหมายพิจารณาให้นำเอาปริมาณสัตว์น้ำคงเหลือในหนังสือรับรองมาคำนวณเพื่อกำหนดห้วงเวลาที่กำหนดให้ทำการประมงได้ใหม่
sectionNo: 20
content: ข้อ ๒๐ ให้อธิบดีหรือผู้ซึ่งอธิบดีมอบหมายพิจารณาคำขอรับโอนใบอนุญาตและออกใบอนุญาตใหม่แทนใบอนุญาตเดิมให้แก่ผู้ขอรับโอนใบอนุญาตให้แล้วเสร็จภายในสิบวันนับแต่วันที่ได้รับคำขอ ในกรณีที่มีคำสั่งอนุญาตให้โอนใบอนุญาต ให้อธิบดีหรือผู้ซึ่งอธิบดีมอบหมายแจ้งให้ผู้ขอรับโอนใบอนุญาตมาชำระค่าธรรมเนียมการโอนใบอนุญาต
sectionNo: 20
content: และในกรณีที่มีคำสั่งไม่อนุญาตให้แสดงเหตุผลและสิทธิอุทธรณ์ไว้ในหนังสือแจ้งผลการพิจารณาด้วย เมื่อผู้ขอรับโอนใบอนุญาตได้ชำระค่าธรรมเนียมการโอนใบอนุญาตตามอัตราที่กำหนดแล้ว ให้อธิบดีหรือผู้ซึ่งอธิบดีมอบหมายออกใบอนุญาตใหม่แทนใบอนุญาตเดิม โดยมีระยะเวลาและเงื่อนไขตามใบอนุญาตเดิม และให้กำกับคำว่า
sectionNo: 20
content: “โอนใบอนุญาต” หรือ “ควบรวมใบอนุญาต” แล้วแต่กรณี พร้อมชื่อผู้โอนและเลขที่ใบอนุญาตที่โอนไว้ที่มุมบนด้านซ้ายและระบุวัน เดือน ปีที่ออกใบอนุญาตดังกล่าวไว้ด้วย และเมื่อออกใบอนุญาตให้ใหม่แล้ว ให้ใบอนุญาตเดิมเป็นอันใช้ไม่ได้
sectionNo: 21
content: ข้อ ๒๑ ในกรณีที่ใบอนุญาตสูญหาย ถูกทำลาย หรือชำรุดเสียหายในสาระสำคัญ ให้ผู้รับใบอนุญาตยื่นคำขอรับใบแทนใบอนุญาตต่ออธิบดีหรือผู้ซึ่งอธิบดีมอบหมาย พร้อมด้วยเอกสารหรือหลักฐานตามที่ระบุไว้ในแบบคำขอ และให้นำความในข้อ ๕ มาใช้บังคับแก่การขอรับใบแทนใบอนุญาตด้วยโดยอนุโลม
sectionNo: 21
content: เมื่อพนักงานเจ้าหน้าที่ตรวจสอบแล้วพบว่า ผู้ขอรับใบแทนใบอนุญาตเป็นผู้รับใบอนุญาตและใบอนุญาตสูญหาย ถูกทำลาย หรือชำรุดเสียหายในสาระสำคัญจริง ให้เสนอความเห็นประกอบการพิจารณาต่ออธิบดีหรือผู้ซึ่งอธิบดีมอบหมายเพื่อออกใบแทนใบอนุญาตให้แก่ผู้ยื่นคำขอภายในสิบวันนับแต่วันที่ได้รับคำขอ
sectionNo: 21
content: ในกรณีที่มีคำสั่งอนุญาตให้ออกใบแทนใบอนุญาต ให้อธิบดีหรือผู้ซึ่งอธิบดีมอบหมายแจ้งให้ผู้ขอรับใบแทนใบอนุญาตมาชำระค่าธรรมเนียมใบแทนใบอนุญาต และในกรณีที่มีคำสั่งไม่อนุญาตให้แสดงเหตุผลและสิทธิอุทธรณ์ไว้ในหนังสือแจ้งผลการพิจารณาด้วย
sectionNo: 21
content: เมื่อผู้ขอรับใบแทนใบอนุญาตได้ชำระค่าธรรมเนียมใบแทนใบอนุญาตตามอัตราที่กำหนดแล้ว ให้อธิบดีหรือผู้ซึ่งอธิบดีมอบหมายออกใบแทนใบอนุญาต โดยใช้แบบใบอนุญาตเดิมและระบุคำว่า “ใบแทน” หรือใช้ข้อความอื่นใดทำนองเดียวกันไว้ที่กึ่งกลางส่วนบนด้านหน้าของใบอนุญาต
sectionNo: 22
content: ข้อ ๒๒ การยื่นคำขอ การแจ้งหรือส่งข้อมูลหรือเอกสารหลักฐาน หรือการติดต่อหรือออกเอกสารหลักฐานใด ๆ รวมทั้งการชำระค่าธรรมเนียมและค่าอากรตามกฎกระทรวงนี้ ให้ดำเนินการตามกฎหมายว่าด้วยการปฏิบัติราชการทางอิเล็กทรอนิกส์ ในกรณีที่มีเหตุไม่สามารถดำเนินการโดยวิธีการทางอิเล็กทรอนิกส์ได้
sectionNo: 22
content: ให้ดำเนินการโดยวิธีการและสถานที่ ดังต่อไปนี้ (๑) กรุงเทพมหานคร ให้ยื่น ณ สำนักงานประมงพื้นที่กรุงเทพมหานคร กรมประมง (๒) จังหวัดอื่น ให้ยื่น ณ สำนักงานประมงอำเภอแห่งท้องที่ที่มีอาณาเขตติดทะเล (๓) สถานที่หรือวิธีการอื่นตามที่อธิบดีกำหนดโดยประกาศในราชกิจจานุเบกษา
sectionNo: 23
content: ข้อ ๒๓ คำขอรับใบอนุญาต ใบอนุญาต คำขอแก้ไขรายการในใบอนุญาต คำขอรับโอนใบอนุญาต และคำขอรับใบแทนใบอนุญาต ให้เป็นไปตามแบบที่อธิบดีกำหนดโดยประกาศในราชกิจจานุเบกษา
sectionNo: 24
content: ข้อ ๒๔ ประกาศ คำสั่งที่ออกตามกฎกระทรวงการขออนุญาตและการอนุญาตทำการประมงพาณิชย์ พ.ศ. ๒๕๖๒ ที่ใช้บังคับอยูในวันก่อนวันที่กฎกระทรวงนี้ใช้บังคับ ให้ยังคงใช้บังคับต่อไปเพียงเท่าที่ไม่ขัดหรือแย้งกับกฎกระทรวงนี้ จนกว่าจะมีประกาศ คำสั่งที่ออกตามกฎกระทรวงนี้ใช้บังคับ
sectionNo: 25
content: ข้อ ๒๕ แบบคำขอและใบอนุญาตที่อธิบดีกำหนดตามกฎกระทรวงการขออนุญาตและการอนุญาตทำการประมงพาณิชย์ พ.ศ. ๒๕๖๒ ซึ่งใช้บังคับอยู่ในวันก่อนวันที่กฎกระทรวงนี้ใช้บังคับ ให้ยังคงใช้บังคับได้ต่อไปจนกว่าจะได้มีแบบที่กำหนดตามกฎกระทรวงนี้
sectionNo: 26
content: ข้อ ๒๖ ใบอนุญาตและใบแทนใบอนุญาตที่ออกให้ตามกฎกระทรวงการขออนุญาตและการอนุญาตทำการประมงพาณิชย์ พ.ศ. ๒๕๖๒ ก่อนวันที่กฎกระทรวงนี้ใช้บังคับ ให้ยังคงใช้ได้ต่อไปจนกว่าจะสิ้นอายุหรือถูกเพิกถอน
sectionNo: 27
content: ข้อ ๒๗ คำขอรับใบอนุญาต คำขอแก้ไขรายการในใบอนุญาต คำขอรับโอนใบอนุญาต และคำขอรับใบแทนใบอนุญาต ที่ได้ยื่นไว้ก่อนวันที่กฎกระทรวงนี้ใช้บังคับและยังอยู่ระหว่างการพิจารณา ให้ถือว่าเป็นคำขอตามกฎกระทรวงนี้ และให้พิจารณาตามหลักเกณฑ์ที่กำหนดในกฎกระทรวงนี้ ในกรณีคำขอที่ยื่นตามวรรคหนึ่ง
sectionNo: 27
content: และเอกสารหรือหลักฐานที่ยื่นพร้อมคำขอดังกล่าวแตกต่างไปจากที่กำหนดในกฎกระทรวงนี้ ให้พนักงานเจ้าหน้าที่มีอำนาจสั่งให้ดำเนินการแก้ไขเพิ่มเติมคำขอ หรือจัดส่งเอกสารหรือหลักฐานเพิ่มเติมได้ตามความจำเป็นเพื่อให้เป็นไปตามกฎกระทรวงนี้
content: ให้ไว้ ณ วันที่ ๒๕ มีนาคม พ.ศ. ๒๕๖๗ ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่หลักเกณฑ์ วิธีการ และเงื่อนไขในการขออนุญาตและการอนุญาตทำการประมงพาณิชย์ตามที่กำหนดไว้ในกฎกระทรวงการขออนุญาตและการอนุญาตทำการประมงพาณิชย์ พ.ศ. ๒๕๖๒ ยังไม่สอดคล้องกับวิถีการทำการประมงในปัจจุบัน สมควรปรับปรุงหลักเกณฑ์ วิธีการ
content: และเงื่อนไขในการขออนุญาตและการอนุญาตทำการประมงพาณิชย์ให้เหมาะสมยิ่งขึ้นเพื่อประโยชน์ในการบริหารจัดการทรัพยากรสัตว์น้ำให้สอดคล้องกับขีดความสามารถในการทำการประมงและปริมาณผลิตผลสูงสุดของสัตว์น้ำที่สามารถทำการประมงได้อย่างยั่งยืน จึงจำเป็นต้องออกกฎกระทรวงนี้